46.		Dohoda o zvýšení kvalifikácie (§ 155 ZP)
Zamestnávateľ:	ABC, s.r.o., Ružová ul. č. 10, 010 01 Žilina, zastúpená Ing. Vladimírom Milučkým
zamestnanec:	Ján Hladký, Stodolova ul. č. 2, 010 01 Žilina
uzatvárajú túto
dohodu o zvýšení kvalifikácie podľa § 155 ZP 
1.	Zamestnávateľ, ABC, s.r.o., Ružová ul. č. 10, 010 01 Žilina umožní svojmu zamestnancovi Jánovi Hladkému externé – diaľkové štúdium na Žilinskej univerzite v Žiline. 
2.	Externé štúdium trvá 5 rokov a školský rok začne 1. 9. 2022. Ide o vysokoškolské inžinierske štúdium, študijný odbor „Prevádzka a ekonomika cestnej dopravy“. 
3.	Zamestnávateľ sa zaväzuje poskytnúť svojmu zamestnancovi pracovné úľavy a hmotné zabezpečenie, ktoré vyplýva z pracovnoprávnych predpisov. 
4.	Zamestnanec sa zaväzuje, že po skončení štúdia podľa bodu 2 tejto zmluvy zotrvá u svojho zamestnávateľa počas piatich rokov po úspešnom ukončení štúdia. 
5.	V prípade, že zamestnanec tento záväzok nesplní, je povinný nahradiť náklady spojené so zvýšením kvalifikácie, a to: 
–	náhrady mzdy vo výške priemerného zárobku za dni účasti zamestnanca v škole na konzultáciách, čas prípravy na skúšky a vykonanie skúšky;
–	náhradu študijného príspevku;
–	náhradu cestovných výdavkov. 
Celková suma za jeden rok nepresiahne sumu 700 eur, t. j. za celú dobu štúdia 3 500 eur. 
6.	Do doby zotrvania v pracovnom pomere sa nezapočítava: 
a) 	čas mimoriadnej služby v období krízovej situácie a alternatívnej služby v čase vojny a vojnového stavu, 
b) 	čas materskej a rodičovskej dovolenky, 
c)	čas neprítomnosti v práci z dôvodov výkonu nepodmienečného trestu odňatia slobody a väzby, ak došlo k právoplatnému odsúdeniu. 
7.	Ak zamestnanec nesplní svoj záväzok je povinný zamestnávateľovi uhradiť celkove vyčíslené náklady za štúdium. 
8.	Povinnosť zamestnanca na náhradu nákladov nevznikne v týchto prípadoch: 
a)	 zamestnávateľ zastaví v priebehu štúdia poskytovanie pracovného voľna a náhrady mzdy, pretože sa zamestnanec stal dlhodobo nespôsobilý na výkon práce, pre ktorú si zvyšoval kvalifikáciu;
b) 	pracovný pomer sa skončí výpoveďou zamestnávateľa z dôvodov podľa § 63 ods. 1 písm. a) a b) ZP alebo dohodou z týchto dôvodov;
c)	 ak zamestnanec naplní podmienky uvedené podľa § 63 ods. 1 písm. c) ZP;
d) 	ak zamestnávateľ po dobu najmenej 6 mesiacov za posledných 12 mesiacov nevyužíval kvalifikáciu, ktorú si zamestnanec zvýšil. 
9.	Dohoda sa spisuje v dvoch vyhotoveniach, z ktorých jedno prevzal zamestnanec a jedno ostáva zamestnávateľovi. 
Žilina 25. 8. 2022					zamestnanec	zamestnávateľ
Poznámka
Zamestnanec so zamestnávateľom môže uzatvoriť dohodu o zvyšovaní jeho kvalifikácie. Podstatou tejto dohody je záväzok zamestnávateľa poskytnúť pracovné voľno s náhradou mzdy na návštevu školy, prípravu na skúšky, absolvovanie skúšok, príspevku na štúdium (napr. na nákup kníh a pod.) a cestovné náhrady. Zamestnanec sa zaväzuje, že určitý čas zotrvá v pracovnom pomere po skončení štúdia. 
Dohoda o zvýšení kvalifikácie musí mať písomnú formu, inak je neplatná!
Celková dohodnutá doba zotrvania v pracovnom pomere nesmie prekročiť 5 rokov.